Chuana Coscujuela - Biquipedia, a enziclopedia libre

# Chuana Coscujuela

### De Biquipedia

Chuana Coscujuela Pardina (Fumel, Franzia, 1910- †2000) estió una escritora en aragonés, muito conoxita por a suya nobela autobiografica A lueca.

Chuana Coscujuela naxió l'añada 1910 en Fumel (departamento de Lot et Garonne, Franzia), enta do yeran itos á treballar os suyos pais. Á o poco tiempo de naxer Chuana, tornan ta o lugar de do yera a familia, Adagüesca, en o Semontano: astí pasa Chuana a suya nineza. En 1922 se'n fue ta Barzelona, en do ya yeran belunos d'os suyos chirmans. En Barzelona se casó con Joan Mirambell (Chuan en a obra de Chuana Coscujuela) y tenió dos fillas, una de as cuals, a chicota, morió en as añadas 80. Continó bibindo en Barzelona, mesmo dimpués de a muerte de o suyo mariu en 1991.

A finals de os años 70 escribe nobeladas as suyas memorias de nina en Adagüesca y a redolada (Radiquero, Uerto, armita d'o Trebiño, Uesca...). O libro se publicó en 1982 con o tetulo A lueca (a istoria d'una mozeta d'o Semontano) (Uesca, Publicazions d'o Consello d'a Fabla Aragonesa). Yera o primer libro que se publicaba en aragonés popular d'o Semontano. L'azeutazión estió enorme, más que más por a espontaneidá y naturalidá con as que rezenta os más duros episodios de a suya bida, y por a senzillez con a que replega ra bida tradizional en un lugar de o Semontano. O suyo estilo ye pleno antimás d'esprisions y frases feitas de caráuter coloquial que li dan a o testo una gran bibeza. Dimpués d'acotolata ra primera edizión (de 2000 exemplars), se'n fazió una segunda, tamién de 2000 exemplars, en 1988. Una terzera edizión d'A lueca, tamién de 2000 exemplars, s'ha feito en 1998.

Chuana Coscujuela yera Consellera d'Onor de o Consello d'a Fabla Aragonesa. Ye estata una de as millors y más populars escritoras en aragonés d'o zaguer terzio de o sieglo XX. Estió ganadora d'o Premio Arnal Cavero d'o Gubierno d'Aragón en l'añada 1993.

Ye autora de:

- "Bellas esprisions, mazadas y palabras d'Adagüesca". Fuellas, lº. 87, 1992.
- "A lueca (a istoria d'una mozeta d'o Semontano)". Uesca, Publicazions d'o C.F.A., 1ª ed., 1982; 2ª ed., 1988.
- "Continazión (1922-1983)".Uesca, Publicazions d'o Consello d'a Fabla Aragonesa, 1992.

Retrieved from "http://an.wikipedia.org../../../c/h/u/Chuana_Coscujuela_adae.html"

Categorías: Escritors d'Aragón | Literatura en aragonés

##### Views

- Articlo
- Descusión
- Current revision

##### Rechirar

##### Atras luengas

- Español